Πληροφορίες: Τάνια Κατσάνη

ΕΠΕΙΓΟΝ

**Αθήνα:** 12.04.2022

**Αρ. Πρωτ.:** 576

ΠΡΟΣ: κ. Α. Πλεύρη, υπουργό Υγείας

**ΚΟΙΝ: «Πίνακας Αποδεκτών»**

ΘΕΜΑ: «Η ΕΣΑμεΑ διαμαρτύρεται για το ενδεχόμενο κλείσιμο των φαρμακείων του ΕΟΠΥΥ**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία, με χρόνιες παθήσεις και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας και χρόνιες παθήσεις.

Με την παρούσα διαμαρτυρόμαστε για την πρόθεση του υπουργείου Υγείας, όπως τουλάχιστον αναφέρουν αρκετά δημοσιεύματα, να κλείσουν τα φαρμακεία του ΕΟΠΥΥ και να μεταφερθούν τα φάρμακα υψηλού κόστους (ΦΥΚ) στα ιδιωτικά φαρμακεία και στις φαρμακαποθήκες.

Όπως είναι γνωστό, τα φαρμακεία του ΕΟΠΥΥ εξυπηρετούν κατά μείζονα λόγο τα άτομα με χρόνιες παθήσεις και τους ασθενείς που κάνουν χρήση φαρμάκων υψηλού κόστους ( ΦΥΚ ) με μηδενική συμμετοχή.

Τα φαρμακεία του ΕΟΠΥΥ λειτούργησαν όλα αυτά τα χρόνια σαν ασπίδα προστασίας στην οικονομική κρίση για μεγάλο μέρος του πληθυσμού που πάσχει από σοβαρές χρόνιες παθήσεις. Πάρα πολλές φορές η ΕΣΑμεΑ πήρε θέση και ζήτησε την αύξησή τους σε όλη την Ελλάδα, όπως και την αύξηση του αριθμού εργαζομένων σε αυτά, με σκοπό την καλύτερη λειτουργία τους.

Στις σημερινές συνθήκες πανδημίας και εκτόξευσης της ακρίβειας, ένα τέτοιο ενδεχόμενο θα δημιουργούσε περαιτέρω δυσβάστακτα οικονομικά προβλήματα στους χρόνιους πάσχοντες, όπως είναι οι νεφροπαθείς τελικού σταδίου, οι καρκινοπαθείς, οι ανοσοκατασταλμένοι, οι ρευματοπαθείς, οι πάσχοντες από ΣΚΠ και άλλοι, που λαμβάνουν από τα φαρμακεία του ΕΟΠΥΥ τα φάρμακά τους. Επιπλέον τα φαρμακεία του ΕΟΠΥΥ λειτουργούν συμπληρωματικά των ιδιωτικών φαρμακείων έτσι ώστε ασθενείς και χρόνια πάσχοντες να μην ταλαιπωρούνται και μην τίθεται η ζωή τους σε κίνδυνο από ελλιπή πρόσβαση στην προμήθεια των απαραίτητων για αυτούς φαρμακευτικών παρασκευασμάτων.

Το κλείσιμο των φαρμακείων του ΕΟΠΥΥ και η μεταφορά φαρμάκων από τα φαρμακεία του ΕΟΠΥΥ στα ιδιωτικά φαρμακεία και στις φαρμακαποθήκες, θα επιβαρύνει σημαντικά το δημοσιονομικό κόστος, όπως τόνισε και [η Ομοσπονδία Νεφροπαθών στη δική της επιστολή](file:///E:\Desktop\η%20Ομοσπονδία%20Νεφροπαθών%20στη%20δική%20της%20επιστολή) διαμαρτυρίας.

Η αποκλειστική χορήγηση των φαρμάκων αυτών από τα ιδιωτικά φαρμακεία θα αυξήσει τις μηνιαίες οικονομικές υποχρεώσεις του ΕΟΠΥΥ, λόγω της διαφοράς στην τιμή χορήγησής τους. Συγκεκριμένα, στα ιδιωτικά φαρμακεία τα φάρμακα αποζημιώνονται από τον ΕΟΠΥΥ στη λιανική τιμή, ενώ τα φαρμακεία του ΕΟΠΥΥ (δηλαδή ο ίδιος ο ΕΟΠΥΥ) προμηθεύονται τα φάρμακα σε τιμή 10% χαμηλότερη από τη νοσοκομειακή τιμή.

Η ΕΣΑμεΑ εκφράζει για ακόμη μία φορά την αγανάκτησή της μπροστά σε ένα τέτοιο ενδεχόμενο που θα ταλαιπωρήσει ακόμη περισσότερο και θα επιβαρύνει οικονομικά επιπλέον μία από τις πλέον ευάλωτες ομάδες, χωρίς λόγο δεδομένου ότι οι μόνοι που θα έχουν όφελος από αυτό θα είναι οι παράλληλες εξαγωγές φαρμάκων με τις επακόλουθες ελλείψεις και ότι άλλο αυτό συνεπάγεται .

**Κύριε Υπουργέ,**

Σας καλούμε άμεσα να ξεκαθαρίσετε τη θέση και την πολιτική του υπουργείου σχετικά με τα φαρμακεία του ΕΟΠΥΥ.

Οι χρονίως πάσχοντες και τα άτομα με αναπηρία διεκδικούμε και θα συνεχίσουμε με σθένος να διεκδικούμε, τη διασφάλιση της πλήρους λειτουργίας του συνόλου των φαρμακείων του ΕΟΠΥΥ προς όφελος των χρονίως πασχόντων, των ασθενών, των ατόμων με αναπηρία, της ελληνικής κοινωνίας, του ιδίου του ΕΟΠΥΥ, τη σωστή διαχείριση και διάθεση των δημόσιων οικονομικών της χώρας.

Αναμένοντας την θετική ανταπόκριση σας, και την ενημέρωσή μας επί της επίσημης θέσης του υπουργείου για το τόσο σοβαρό ζήτημα.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Μέλη Ελληνικού Κοινοβουλίου
* Γραφείο Υπουργού Επικρατείας, κ. Γ. Γεραπετρίτη
* Γραφείο Υφυπουργού παρά τω Πρωθυπουργώ, κ. Άκη Σκέρτσου
* Γραφείο Αναπλ. Υπουργού Υγείας, κ. Α. Γκάγκα
* Γραφείο Υφυπουργού Υγείας, κ. Ζ. Ράπτη
* Γραφείο Γ.Γ. Υπηρεσιών Υγείας, κ. Ι. Κωτσόπουλου
* Γραφείο Γ.Γ. Δημόσιας Υγείας, κ. Ε. Αγαπηδάκη
* Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |